Na hodinách anglického jazyka sa učí aj o tradíciách a sviatkoch anglicky hovoriacich krajín a tento mesiac sa spája s írskym Dňom svätého Patrika (17.marec), ktorý sa oslavuje aj v Kanade, USA, Novom Zélande či Austrálii a sfarbuje svet dozelena.
Študenti kvinty sa rôznymi aktivitami snažila priblížiť si tento sviatok na pondelkovej hodine angličtiny. "Zelené" pohostenie, zelené tričká, suveníry priamo z Írska či papierové dekorácie v tvare trojlístkov dávali tušiť, že celú oslavu žiaci poňali naozaj veľmi vážne a kúsok pravej írskej atmosféry vytvorili aj v triede na gymnáziu. Začiatok hodiny odštartovali prezentáciou aj videoanimáciou, ktorými priblížili svätého Patrika aj vznik tradície. Dobrá nálada pokračovala kvízom o rôznych faktoch spájajúcich sa s oslavou tohto dňa a keďže kolektív triedy je veľmi kreatívny, v programe nesmel chýbať spev anglickej piesne o poklade ukrytom na konci dúhy a vlastná kreácia írskych tancov inšpirovaná internetom. Okrem toho stihli namaľovať štvorlístky prinášajúce šťastie a na záver sa všetci spoločne pohostili na chutných "zelených" dobrotách.
V závere by som sa rada poďakovala celému kolektívu študentov kvinty za čas strávený prípravou tejto oslavy aj perfektne zvládnutý priebeh hodiny a verím, že sme si všetci spoločne odniesli ďalší krásny nezabudnuteľný zážitok.
RNDr. Ľudmila REITEROVÁ
Posledný februárový týždeň sme sa všetci žiaci tretieho ročníka už po druhýkrát zúčastnili dvojhodinovej lekcie zameranej na rozvoj finančnej gramotnosti, tentokrát s názvom "Dobrý hospodár a zlý hospodár ". Počas tejto lekcie sme si mohli na vlastnej koži vyskúšať hospodárenie s peniazmi. Hodina lekcie sa niesla v duchu diskusie a skupinovej práce s pracovnými listami. Pri plnení úloh sme používali nielen vedomosti z matematiky, ale dostávali sa aj do situácií z bežného života, ktoré sme museli riešiť. Spoločne sme sa dopracovali k záveru, že pri zaobchádzaní s peniazmi musíme byť dôslední a zodpovední. Určite si každý jeden z nás odniesol aj mnoho užitočných rád do budúcnosti. Lekcia bola veľmi zaujímavá a inšpirujúca pre nás všetkých. Na záver mali školitelia pripravený krátky animovaný film, ktorým nám študentom ešte viac priblížili svet financií. Veľmi pekne ďakujeme za prednášku a taktiež školiteľom z Finančnej akadémie, ktorí si už po prvom stretnutí, ktoré bolo v novembri, získali svojim prístupom všetkých študentov.
Študentky III.B